L'article 21.1 de la Llei 1/1986, de 25 de febrer, de pesca marítima de Catalunya, modificat per la Llei 21/2001, de 28 de desembre, de mesures fiscals i administratives, estableix que el Departament d'Agricultura, Ramaderia i Pesca exerceix la inspecció de les activitats que són competència de la Direcció General de Pesca i Afers Marítims.
L'apartat 2 de l'esmentat article 21 estableix que per a l'exercici de la funció inspectora de les matèries consignades per l'apartat 1, és imprescindible disposar d'una habilitació personal atorgada per la Direcció General de Pesca i Afers Marítims del Departament d'Agricultura, Ramaderia i Pesca segons s'estableix per via reglamentària.
El Decret 214/1999, de 27 de juliol, pel qual s'estructura la Direcció General de Pesca i Afers Marítims, encarrega a aquest òrgan les funcions que té assignades el Departament d'Agricultura, Ramaderia i Pesca en les matèries, entre d'altres, de la pesca en aigües interiors, del marisqueig, de l'aqüicultura marina, de l'ordenació del sector pesquer i dels ensenyaments nàutic i subaquàtic recreatius.
La regulació administrativa d'aquestes activitats, vinculades amb un ús professional i recreatiu del mar, obliga l'Administració a establir programes de control d'acord amb els marcs legals vigents.
Qualsevol política pesquera requereix la implantació de mesures de control i de vigilància per garantir el compliment de les disposicions sobre conservació i gestió dels recursos pesquers i per prevenir les irregularitats.
L'administració pesquera és la principal responsable juntament amb els professionals del mar i amb la contribució de la resta de la societat de garantir el respecte integral de les normatives que regulen la protecció dels recursos pesquers (talles mínimes, vedes, fons autoritzats, quotes de captura, selectivitat dels ormeigs, horaris, llicències, regulació de l'esforç pesquer).
Però al voltant dels recursos pesquers giren altres legislacions que les diferents autoritats competents i els diferents subjectes destinataris han de vetllar perquè es compleixin amb l'objectiu de garantir la transparència en les transaccions comercials, la defensa del consumidor i la protecció de la salut pública.
La Direcció General de Pesca i Afers Marítims ha de garantir el compliment de les normes sobre pesca responsable i lluitar contra el frau durant les fases de la producció i de la comercialització en origen i, fins i tot, com a salvaguarda de les disposicions sobre protecció dels recursos marins, fonamentalment talles mínimes i vedes, ha de poder actuar a les diferents fases dels àmbits comercial i de la restauració fins arribar al consumidor final per garantir que aquestes normes es compleixen en aquests escenaris tan allunyats de la pesca extractiva al mar.
Pel que fa a les normes sobre normalització, tipificació comercial i etiquetatge dels recursos marins, la Direcció General de Pesca i Afers Marítims ha de vetllar per garantir el seu compliment a les llotges pesqueres i als mercats majoristes.
En relació amb la defensa del consumidor, aquesta Direcció General ha de contribuir a impulsar i animar els plans d'actuació dels altres òrgans competents per tal que les seves accions als establiments minoristes se sumin i convergeixin en la consecució dels diferents objectius d'interès general.
Per tirar endavant aquestes mesures són necessàries persones habilitades per desenvolupar les tasques d'inspecció i control.
A través de la feina d'aquestes persones el que es pretén és aconseguir l'objectiu de la prevenció de les infraccions.
També és obligat modificar l'actual marc legal que regula la inspecció per adaptar-lo a les noves exigències que demana una societat cada cop més conscient dels seus drets i de les seves responsabilitats.
Habilitar els funcionaris que reuneixen els requisits per al desenvolupament de la funció inspectora és una necessitat ineludible ja que, en l'actualitat, les funcions d'inspecció de pesca i afers marítims, competència del Departament d'Agricultura, Ramaderia i Pesca, també són realitzades a Catalunya per personal al servei de l'Administració pública que no està adscrit a la Direcció General de Pesca i Afers Marítims de la Generalitat de Catalunya.
A través del procés d'habilitació es podrà garantir una unificació dels requeriments de capacitat i mèrit per a la realització d'aquesta funció la qual redundarà en una major homogeneïtat i qualitat del servei que reben els administrats objecte d'inspecció.
En conseqüència cal regular no només la funció inspectora mitjançant l'habilitació del personal que ha de desenvolupar aquesta funció sinó també establir el procediment general d'inspecció en les matèries competència de la Direcció General de Pesca i Afers Marítims per tal de garantir un exercici correcte d'aquesta potestat de l'Administració pública que contribueixi a la consecució d'una explotació sostenible dels recursos marins i d'un ús responsable del mar.
Per tot això, en desenvolupament del que preveu l'article 21 i la disposició final segona de la Llei 1/1986, de 25 de febrer, de pesca marítima de Catalunya.
A proposta del conseller d'Agricultura, Ramaderia i Pesca, i d'acord amb el Govern,
Aquest Decret té per objecte regular la funció inspectora de les activitats que integren les matèries que són competència de la Direcció General de Pesca i Afers Marítims del Departament d'Agricultura, Ramaderia i Pesca de la Generalitat de Catalunya, i establir el procediment per obtenir l'habilitació personal a què fa referència l'article 21.2 de la Llei 1/1986, de 25 de febrer.
2.1 El Departament d'Agricultura, Ramaderia i Pesca de la Generalitat de Catalunya exerceix la inspecció de les activitats que són competència de la Direcció General de Pesca i Afers Marítims i que es refereixen a: pesca en aigües interiors, marisqueig, aqüicultura marina, ordenació del sector pesquer, frau en origen, comercialització dels productes marins, així com activitats nàutiques i subaquàtiques d'esbarjo, i totes les que li siguin atribuïdes.
2.2 Per tal de garantir el compliment de les normes de protecció dels recursos marins, la funció inspectora es realitza al mar, als ports, a les llotges pesqueres, als mercats majoristes en destinació, als magatzems frigorífics, als establiments minoristes, a les vies públiques de comunicació, als restaurants i a qualsevol altre lloc fins a arribar al consumidor final.
2.3 Pel que fa al compliment de les normes sobre la normalització, la tipificació i la classificació comercial dels productes pesquers, la funció inspectora es porta a terme quan els productes pesquers es troben a bord i fins a la seva primera venda.
2.4 Pel que fa al compliment de les normes sobre etiquetatge, presentació i publicitat dels productes pesquers, la funció inspectora es porta a terme abans de la seva primera venda o després, sempre que els productes pesquers es trobin encara dins del recinte portuari, als establiments majoristes en destinació, als magatzems frigorífics o quan siguin transportats per carretera.
2.5 Queda exclosa de l'àmbit d'aquest Decret l'actuació inspectora referent als ajuts econòmics destinats a promocionar els sectors de la pesca, de l'aqüicultura, de la transformació, de la comercialització i de la promoció dels productes pesquers.
3.1 La funció inspectora que exerceix el Departament d'Agricultura Ramaderia i Pesca en l'àmbit d'aquest Decret la porta a terme el personal dels grups A o B que realitza tasques d'inspecció i que està adscrit a la Direcció General de Pesca i Afers Marítims.
Aquest personal té la denominació d'inspector de Pesca i Afers Marítims.
3.2 El Departament d'Agricultura, Ramaderia i Pesca, en funció de les seves necessitats i amb l'acord previ corresponent, podrà habilitar personal d'altres Departaments de la Generalitat de Catalunya, i personal d'altres administracions públiques perquè realitzin tasques d'inspecció en l'àmbit d'aquest Decret.
Habilitació per exercir la funció inspectora
4.1 L'habilitació és requisit imprescindible per a l'exercici de la funció inspectora de les activitats que són competència de la Direcció General de Pesca i Afers Marítims.
4.2 Aquesta habilitació és personal i intransferible i només es pot atorgar a empleats públics que tinguin la condició de funcionaris, estiguin adscrits a la Direcció General de Pesca i Afers Marítims o a altres funcionaris de les altres administracions públiques, en els termes que estableix l'article 3 d'aquest Decret.
Naturalesa i abast de l'habilitació
5.1 L'habilitació ha de fixar, dins la funció inspectora genèrica atribuïda a la Direcció General de Pesca i Afers Marítims, les tasques que poden exercir cadascun dels agents així com l'àmbit territorial d'exercici d'aquestes activitats d'acord amb el marc general de la inspecció.
5.2 L'habilitació per a la realització de les funcions d'inspecció atorga als seus titulars tots els drets, les prerrogatives i les obligacions inherents al desenvolupament d'aquesta tasca.
5.3 La Direcció General de Pesca i Afers Marítims pot modificar o revocar aquesta habilitació per resolució motivada, amb audiència de l'interessat en funció de les variacions en el nivell de formació de la persona que realitzi les tasques inspectores o incompleixi els deures que preveu l'article 12 d'aquest Decret.
Requisits i procediment per a l'obtenció de l'habilitació
6.1 El Departament d'Agricultura, Ramaderia i Pesca organitzarà periòdicament activitats formatives per a l'obtenció de l'habilitació que preveu aquest Decret.
Per norma de caràcter reglamentari es determinaran el seu contingut, la seva durada, els objectius a assolir, els destinataris del curs d'habilitació i el sistema d'avaluació previst.
A les persones que superin el procés se'ls ha de lliurar l'habilitació pertinent.
6.2 El personal adscrit a la Direcció General de Pesca i Afers Marítims o d'altres departaments que exerceix funcions d'inspecció de les activitats que integren les matèries de competència d'aquesta Direcció General serà habilitat si té experiència provada i formació especialitzada en les matèries pròpies de la inspecció.
6.3 El personal adscrit a altres departaments de la Generalitat de Catalunya que hagin exercit tasques d'inspecció i tinguin formació especialitzada en les matèries pròpies de la inspecció pesquera podran obtenir l'habilitació que preveu aquest Decret.
7.1 El personal habilitat per realitzar tasques d'inspecció, amb independència de la seva adscripció orgànica i funcional, ha de disposar d'un carnet que serveix per acreditar-ne la condició.
7.2 Per mantenir la confidencialitat, el personal habilitat de la Direcció General de Pesca i Afers Marítims ha d'utilitzar, alhora de formalitzar les actes d'inspecció, com a identificació personal, el codi identificatiu professional que figura al carnet.
8.1 El personal habilitat adscrit a la Direcció General de Pesca i Afers Marítims rep les ordres de servei directament del cap de la Secció d'Inspecció Pesquera en el marc de l'organització de les tasques d'inspecció i control a realitzar, i d'acord amb els programes d'inspecció planificats pel Servei de Recursos Marins, sens perjudici de les funcions d'execució i avaluació que corresponen a l'esmentat servei.
8.2 El procediment de trasllat de les necessitats de servei al personal habilitat aliè a la Direcció General de Pesca i Afers Marítims es fa en els termes acordats entre el cap del Servei de Recursos Marins i l'òrgan competent del personal aliè habilitat.
8.3 El personal habilitat adscrit a la Direcció General de Pesca i Afers Marítims està distribuït al llarg del territori català en patrulles i desenvolupa les funcions d'inspecció dins de la demarcació territorial assignada, abastant també l'àmbit marítim en les que siguin costaneres, sens perjudici que, per necessitats de servei, s'hagin de desplaçar a altres parts del territori.
8.4 El Servei de Recursos Marins ha d'avaluar l'eficàcia dels programes d'inspecció executats pel personal habilitat per tal d'ajustar les actuacions de control a les diferents necessitats.
El Departament d'Agricultura, Ramaderia i Pesca ha de proporcionar al seu personal habilitat la formació especialitzada i de perfeccionament per al desenvolupament correcte de la funció inspectora.
El personal habilitat està obligat a seguir les activitats de formació i perfeccionament que s'estimin convenients.
Funcions del personal habilitat
Corresponen al personal habilitat per realitzar les tasques d'inspecció les funcions següents:
a) Dur a terme inspeccions i aixecar actes on constin els controls verificats en relació amb la normativa que regula les activitats que són competència de la Direcció General de Pesca i Afers Marítims.
b) Realitzar denúncies en cas que els fets observats siguin constitutius d'infracció a la normativa vigent.
c) Adoptar les mesures provisionals que prevegi la normativa vigent.
d) Prendre mostres dels productes objecte de control.
e) Redactar informes i ratificacions de denúncies, practicar proves pericials i fer qualsevol altra tasca que puguin sol·licitar durant la tramitació dels expedients sancionadors els òrgans administratius o judicials corresponents.
f) Elaborar estadístiques sobre les activitats de control i d'inspecció i mecanitzar els indicadors de l'activitat duta a terme.
g) Informar i assessorar els ciutadans i les ciutadanes sobre la pesca i el comerç responsables, sobre la seva normativa reguladora per tal de contribuir a una millor aplicació i prevenir la comissió d'infraccions.
h) En general, qualsevol altra tasca de naturalesa anàloga que li sigui encomanada.
Regulació dels procediments específics d'inspecció
El Departament d'Agricultura, Ramaderia i Pesca, a través de la Direcció General de Pesca i Afers Marítims, regularà els procediments específics per realitzar la inspecció de les activitats de la seva competència.
El personal habilitat per realitzar tasques d'inspecció, sens perjudici dels deures establerts amb caràcter general per a tots els funcionaris en l'exercici de les seves funcions, ha de complir amb el que s'estableix a continuació:
a) Acreditar la seva condició d'inspector a l'inici de l'actuació inspectora i advertir el compareixent que l'estan inspeccionant, sempre que sigui possible.
Quan per qualsevol circumstància aliena a la seva voluntat no sigui possible complir aquest deure, s'ha de fer constar aquest fet a l'acta.
b) Guardar secret sobre els assumptes que conegui per raó de la seva funció inspectora.
c) Realitzar les actuacions d'inspecció i control, sempre que sigui possible, en presència de la persona titular o responsable de l'entitat inspeccionada.
Si no fos possible realitzar la inspecció davant del responsable o el seu representat legal es farà constar el motiu a l'acta.
d) Informar el compareixent del dret que l'assisteix de discrepar sobre l'actuació inspectora i que aquest dret pot exercir-lo en qualsevol moment.
e) Facilitar als interessats tota la informació necessària sobre l'actuació d'inspecció que es durà a terme i advertir els compareixents de les mesures provisionals previstes normativament.
f) Desenvolupar la seva activitat de forma que no dificulti, més enllà del que calgui, el bon funcionament de les embarcacions, les empreses i les activitats inspeccionades.
g) Observar el deure de respecte i consideració vers els interessats en l'exercici de les seves funcions.
Facultats del personal habilitat
13.1 El personal habilitat per exercir la inspecció, en l'exercici de les seves funcions, té la consideració d'agent de l'autoritat i les seves denúncies tenen valor probatori d'acord amb la normativa vigent.
13.2 A les actuacions d'inspecció, el personal habilitat pot:
a) Accedir lliurement als vaixells, les embarcacions auxiliars i els altres enginys flotants, els establiments del sector de la pesca, del marisqueig, de l'aqüicultura marina, a les llotges pesqueres o qualsevol altra dependència annexa a aquests establiments i, en general, a qualsevol lloc on s'extreguin, produeixin, emmagatzemin, distribueixin, comercialitzin i serveixin els recursos pesquers.
b) Accedir als centres d'immersió, a les escoles i les acadèmies nauticorecreatives i, en general, a tots els establiments que correspongui en virtut de les competències assignades a la Direcció General de Pesca i Afers Marítims del Departament d'Agricultura, Ramaderia i Pesca de la Generalitat de Catalunya.
c) Accedir a la documentació administrativa, industrial i mercantil, i a la de qualsevol altre tipus, relativa a les persones físiques o jurídiques objecte d'inspecció i a les seves activitats, les quals, en tot cas, són confidencials.
d) Requerir tota la informació necessària per a l'aclariment dels fets objecte d'inspecció.
e) Ordenar al patró del vaixell, des del moment en què tenen coneixement de la comissió d'una presumpta infracció i en els supòsits previstos normativament, que cessi la seva conducta i, quan calgui, que es dirigeixi a port un cop adoptades les mesures d'assegurament necessàries per impedir la destrucció o el malmetement de les proves, si s'escau.
f) Ordenar al patró de l'embarcació de pesca o de marisqueig que hagi estat denunciat per incompliment de les mesures tècniques de protecció i conservació dels recursos pesquers, que salpi immediatament cap a mar obert per abocar les captures antireglamentàries decomissades si la inspecció es desenvolupa a port i l'embarcació està atracada al moll.
La distància mínima a la costa del punt d'abocament no serà inferior a tres milles nàutiques i podrà ser incrementada a criteri del personal habilitat per evitar que arribin a les costes catalanes els recursos abocats.
g) Deixar en dipòsit de la persona inspeccionada els productes decomissats cautelarment amb precinte oficial.
13.3 El personal habilitat per exercir funcions d'inspecció pot demanar la col·laboració d'altres autoritats o funcionaris, quan calgui, per al desenvolupament de la seva activitat.
Obligacions de les persones inspeccionades
14.1 Els patrons dels vaixells, els titulars d'establiments d'aqüicultura, els mariscadors, els titulars d'establiments majoristes o de venda al detall i, en general, les persones subjectes a inspecció, en els supòsits d'infraccions que els afectin i a requeriment del personal habilitat per a l'exercici de la funció inspectora, estan obligats a:
a) Detenir la marxa i, si escau, actuar de forma que es faciliti l'accés a bord dels inspectors, excepte si el vaixell està pescant, calant, xorrant les arts o quan, per circumstàncies extremes de mala mar, la bona pràctica marinera desaconselli detenir o maniobrar l'embarcació.
En aquests casos es detindrà immediatament l'embarcació després d'acabar aquestes maniobres o fins que, per canvi de la posició geogràfica del vaixell, les condicions del mar millorin.
b) Facilitar la llicència o l'autorització pertinent, els diaris de navegació i de pesca i, si escau, qualsevol altra documentació preceptiva del vaixell i dels seus tripulants quan es tracti d'inspeccions a embarcacions realitzades tant a mar com a port.
c) Facilitar la presa de mostres dels productes objecte de control.
d) Subministrar la documentació d'identificació de les persones físiques o jurídiques, les factures de compra, els documents de transport i tota classe d'informació sobre l'activitat, les instal·lacions o els productes, i permetre que els inspectors comprovin directament les dades aportades.
e) Col·laborar amb la inspecció, facilitant i ordenant, si escau, a la tripulació de l'embarcació o als empleats de l'empresa inspeccionada les maniobres i les operacions necessàries per al desenvolupament correcte de la inspecció, i participar en l'adopció de les mesures provisionals que si escau es dictin i, en general, permetre les visites d'inspecció de què siguin objecte.
14.2 Els patrons majors i els secretaris de les confraries de pescadors, els responsables de les llotges pesqueres, i els directors de mercats majoristes i minoristes han de col·laborar amb la inspecció i facilitar-la.
Principis generals de l'actuació inspectora
15.1 Quan es realitzi una inspecció, tant a flor d'aigua com a terra, i es tingui coneixement de la comissió d'una presumpta infracció administrativa, s'ha d'aixecar una acta d'inspecció.
15.2 Les actes d'inspecció han de contenir les dades següents:
a) El lloc, la data i l'hora de l'actuació d'inspecció.
b) La identificació del personal habilitat que actuï en cada inspecció.
c) El nom, els cognoms, el NIF i el domicili de la persona en presència de la qual s'efectua la inspecció, amb indicació del caràcter de la seva representació.
d) El nom, el foli, la llista i la matrícula del vaixell, si escau.
e) La raó, el domicili social i el CIF de l'empresa o l'establiment inspeccionat.
f) La descripció dels fets i de les circumstàncies concurrents constatats amb les seves referències documentals, si escau, i l'anotació de totes les actuacions que s'han practicat en el curs de la inspecció.
g) Les mesures provisionals adoptades, si escau.
15.3 Quan per a l'apreciació de la comissió de la presumpta infracció fos essencial saber la posició del vaixell en la mar, i aquesta s'ha obtingut mitjançant la utilització de mitjans tècnics, s'han d'indicar expressament en l'acta d'inspecció els equips emprats i el mètode de posicionament.
15.4 Un cop formalitzada l'acta d'inspecció, els inspectors que han comprovat els fets descrits l'han de signar i llegir en presència de la persona inspeccionada, si és possible, i li han de donar l'opció a al·legar el que cregui convenient sobre el seu contingut i a signar-la posteriorment.
Si l'interessat s'hi nega, s'ha de fer constar en acta.
15.5 En finalitzar la inspecció, s'ha de lliurar una còpia de l'acta a l'interessat, si és possible.
En cas contrari s'ha de fer constar en acta el motiu pel qual no se li pot lliurar.
15.6 El personal habilitat per exercir funcions d'inspecció pot elaborar informes que han d'incorporar a l'acta d'inspecció i que serveixen per ratificar els fets denunciats o per aportar noves dades importants, o altres informacions rellevants, per aclarir els fets constatats durant l'actuació de control.
15.7 El personal habilitat ha de trametre, sense dilació, a l'òrgan competent, per iniciar l'expedient corresponent, les actes, les proves, els resultats analítics, el material intervingut, els informes, i tot el que aporti informació d'interès sobre l'actuació inspectora.
15.8 Les aeronaus i les embarcacions quan realitzen la tasca inspectora han d'anar degudament identificades amb el gallardet de la inspecció de pesca i afers marítims d'acord amb les característiques fixades per la normativa vigent.
El Departament d'Agricultura, Ramaderia i Pesca per dur a terme el control del compliment de les normes establertes en les matèries que són competència de la Direcció General de Pesca i Afers Marítims, pot establir convenis de col·laboració amb els òrgans dels quals depenguin orgànicament els agents habilitats.
En aquests convenis s'han de fixar, entre d'altres, les obligacions de les parts, els sistemes de comunicació de les necessitats de serveis, així com la programació i el seguiment de les actuacions encomanades.
Coordinació en la funció inspectora
El Departament d'Agricultura, Ramaderia i Pesca ha de coordinar la funció inspectora de les activitats objecte d'aquest Decret, que integren les matèries competència de la Generalitat de Catalunya, amb els altres departaments de la Generalitat de Catalunya i d'altres administracions públiques, d'acord amb els seus àmbits de responsabilitat respectius, per millorar l'eficàcia dels recursos humans i materials esmerçats en la realització de les tasques de control.
Les funcions inspectores que es regulen en aquest Decret, s'entenen sens perjudici d'aquelles que correspon exercir al Departament de Medi Ambient en la zona marina dels espais naturals sotmesos a un règim de protecció ambiental.
En el període de temps entre l'entrada en vigor d'aquesta norma i la publicació de la convocatòria d'habilitació corresponent, continuarà exercint tasques d'inspecció de les activitats que integren les matèries competència de la Direcció General de Pesca i Afers Marítims el mateix personal que les exercia d'acord amb el que estableix aquest Decret, fins que assoleixi la condició que preveu el procés de funcionarització, que en tot cas estarà d'acord amb el termini previst a la disposició transitòria tercera del V Conveni del personal laboral de l'Administració de la Generalitat de Catalunya o conveni que el pugui substituir.
El personal laboral adscrit a la Direcció General de Pesca i Afers Marítims del Departament d'Agricultura, Ramaderia i Pesca que ocupa llocs a funcionaritzar, d'acord amb el que preveu la disposició transitòria desena del Decret legislatiu 1/1997 i altres disposicions concordants, sempre i quan tingui una experiència mínima de deu anys en tasques d'inspecció, pot continuar exercint les tasques d'inspecció que estableix aquest Decret fins que assoleixi la condició que preveu el procés de funcionarització, d'acord amb el termini que preveu la disposició transitòria tercera del V Conveni del personal laboral de l'Administració de la Generalitat de Catalunya o conveni que el pugui substituir.
Es deroga el Decret 41/1987, de 29 de gener, d'ordenació de les funcions d'inspecció pesquera, marisqueig i aqüicultura (DOGC núm. 810, de 2.3.1987).